ทองคำปิดพุ่ง 17 ดอลล์
สัญญาทองคำตลาดนิวยอร์กปิดพุ่งขึ้นเนื่องจากนักลงทุนคาดการณ์ว่าธนาคารกลางยุโรปกระตุ้นเศรษฐกิจ
13 มิ.ย. 2555

สัญญาทองคำตลาดนิวยอร์กปิดพุ่งขึ้นเนื่องจากนักลงทุนคาดการณ์ว่าธนาคารกลางยุโรปกระตุ้นเศรษฐกิจ
สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 17 ดอลลาร์ หรือ 1.06% ปิดที่ 1,613.8 ดอลลาร์/ออนซ์ หลังจากเคลื่อนตัวในช่วง 1613.8 - 1595.4 ดอลลาร์
สัญญาทองคำดีดตัวขึ้นเนื่องจากกระแสคาดการณ์ที่ว่า อีซีบีอาจจะใช้มาตรการผ่อนคลายเชิงปริมาณเพื่อกระตุ้นการฟื้นตัวของเศรษฐกิจในยุโรป หลังจากอัตราผลตอบแทนพันธบัตรของรัฐบาลสเปนและอิตาลีปรับตัวสูงขึ้น โดยอัตราผลตอบแทนพันธบัตรประเภท 10 ปีของสเปนที่พุ่งขึ้น 0.20% แตะที่ 6.71% เมื่อวานนี้ ก่อนที่จะปิดที่ระดับ 6.74%
สัญญาทองคำได้แรงหนุนมากขึ้นเมื่อนายชาร์ลส อีแวนส์ ประธานเฟดสาขาชิคาโก เน้นย้ำให้เฟดดำเนินมาตรการเชิงรุกด้านนโนบายการเงินมากขึ้นเพื่อกระตุ้นการขยายตัวทางเศรษฐกิจของสหรัฐ